**IZVANUČIONIČKA NASTAVA**

**Izvanučionička nastava** oblik je nastave koji podrazumijeva ostvarivanje planiranih programskih sadržaja izvan školske ustanove. U izvanučioničku nastavu ubrajamo: školske izlete, školske ekskurzije, terensku nastavu, školu u prirodi, posjete kinu, kazalištu, galeriji i drugoj ustanovi te druge slično organizirane oblike poučavanja i učenja izvan škole.

Cilj **izvanučioničke (terenske)** nastave jest učenje otkrivanjem u neposrednoj životnoj stvarnosti, u kojemu se učenici susreću s prirodnom i kulturnom okolinom, ljudima koji u njoj žive i koji su utjecali na okolinu.

Rad izvan škole potiče radost otkrivanja, istraživanja i stvaranja, utječe na stvaranje kvalitetnih odnosa unutar odgojno-obrazovne skupine te potiče intelektualne sposobnosti.

Izvanučionička se nastava koristi mogućnošću interdisciplinarnoga povezivanja sadržaja različitih nastavnih predmeta. Prednost takva oblika nastave jest lakše i brže učenje.

Bitno je temeljito planiranje aktivnosti izvan učionice s jasno osmišljenim ciljevima i zadaćama.

Najčešći su oblici izvanučioničke nastave školski izleti, školske ekskurzije te program škole u prirodi.

**Terenska nastava** jedan je od oblika izvanučioničke nastave. Potiče intelektualnu radoznalost (otkrivanje, istraživanje, stvaranje...) te utječe na stvaranje kvalitetnih odnosa unutar odgojno-obrazovne skupine.

**Ciljevi terenske nastave jesu:**

– učenje otkrivanjem u neposrednoj životnoj stvarnosti

– upoznavanje učenika s prirodnom i kulturnom baštinom

– upoznavanje s ljudima koji žive u određenome okruženju

– učenje o utjecajima na okolinu i sl.

Terenska nastava može biti jednosatna ili višesatna, poludnevna, jednodnevna i višednevna s obzirom na vremenske okvire trajanja. S obzirom na broj uključenih predmeta, može biti jednopredmetna ili višepredmetna. Kod višepredmetne terenske nastave najčešće se radi o korelaciji među nastavnim predmetima te se koristi mogućnošću interdisciplinarnoga povezivanja sadržaja različitih predmeta, što olakšava učenje.

Za terensku nastavu i terenski rad učitelj izrađuje izvedbeni plan i program koji obuhvaća odgojno-obrazovne ciljeve, ishode učenja, nastavna sredstva, oblike rada, metode, tehnike i postupke istraživanja, načine i oblike praćenja te elemente i kriterije vrednovanja ostvarenih ciljeva i ishoda.

Odgojno-obrazovni ciljevi i ishodi učenja u terenskoj nastavi i terenskome radu proizlaze iz nacionalnoga kurikuluma, predmetnih kurikuluma i nastavnoga programa pojedinih nastavnih predmeta.

U redovnoj nastavi taj je oblik rada nažalost premalo zastupljen iako se smatra jednim od najučinkovitijih metoda rada jer se radi o stjecanju iskustva iz *prve ruke*, a izvorna stvarnost osnova je rada.

Smatram da bi jedan od dobrih načina učenja bio poticanje povezivanja gradskih i seoskih škola. To bi dalo mogućnost rada u novome prostoru u drukčijim uvjetima, što bi sigurno djecu veselilo: dolazak seoske djece u gradsku školu i npr. jedan sat nastave u učionici svojih gradskih prijatelja nakon ili prije obilaska obilježja grada, dok bi taj isti dan gradska djeca boravila u njihovoj seoskoj školi, njihovu razredu i upoznavala obilježja sela. Zajedničko druženje na nekome izletu poticalo bi i razvijalo komunikaciju među vršnjacima na bolji način nego što su npr. razne društvene mreže.

TERENSKA NASTAVA

BREŽULJKASTI ZAVIČAJ

|  |  |
| --- | --- |
| osnovna škola:  | školska godina:  |
| učiteljica/učitelj:  | razred: 3. | nadnevak:  |  redni broj sata:  |
| PRIPREMA ZA IZVOĐENJE TERENSKE NASTAVE  |
| NASTAVNO PODRUČJE /NASTAVNA TEMA:  | OBILJEŽJA ZAVIČAJA  |
| NASTAVNA JEDINICA:  | **BREŽULJKASTI ZAVIČAJ**  |
| KLJUČNI POJMOVI:  | brežuljci, vinogradi, voćnjaci |
| VRIJEDNOSTI:  | **1. znanje**2. solidarnost3. identitet4. odgovornost |
| KOMPETENCIJE:  | **1. komunikacija na materinskome jeziku**2. komunikacija na stranom jeziku3. digitalna kompetencija4. inicijativnost i poduzetnost**5. matematička i kompetencije u prirodoslovlju i tehnologiji**6. učiti kako učiti**7. socijalna i građanska kompetencija****8. kulturna svijest i izražavanje** |
| CILJ SATA:  | Uočiti prirodno-geografska obilježja brežuljkastoga zavičaja. |
| OBRAZOVNA POSTIGNUĆA:  | upoznati zavičaj u kojemu živimo, koji je na prijelazu nizinskoga u brežuljkasti |
| ISHODI UČENJA:  | Navodi obilježja brežuljkastoga zavičaja – prednosti i nedostatke.  |
| ZADATCI NASTAVE: a) obrazovni (materijalni) b) funkcionalnic) odgojni | a) utvrditi glavna obilježja brežuljkastoga kraja; usvojiti imena *Prigorje*, *Zagorje* i tumačiti zašto se tako zovu; uočiti važnost toga kraja; prepoznati biljke u voćnjaku; uočiti čime se ljudi najviše bave u brežuljkastome kraju; osvijestiti da se kroz prirodu šećemo oprezno, pazimo gdje stajemo, što diramo; znati se orijentirati u prirodi i prostoru b) razvijati misaone sposobnosti, sposobnosti promatranja, analize i sinteze; poticati razvijanje usmenoga i pisanoga izražavanja; bogatiti rječnik c) razvijati zanimanje za sadržaje iz Prirode i društva; poticati ljubav i ponos prema zavičaju; njegovati ekološku svijest; spoznati važnost očuvanja kulturno-povijesnih spomenika  |
| NASTAVNE METODE:  | usmeno izlaganje, razgovor, demonstracija, pisanje, crtanje  |
| OBLICI NASTAVE:  | frontalni rad (F), individualni rad (I), rad u skupini (S), rad u paru (P)  |
| NASTAVNI IZVORI, SREDSTVA I POMAGALA:  | priručnik, plakati, pribor za crtanje i pisanje, bilježnice, likovne mape, pastele, neposredna stvarnost, internet  |
| KORELACIJA:  | TZK, LK, MAT, HJ, EJ |
| MEĐUPREDMETNE TEME:  | **1. Osobni i socijalni razvoj**2. Zdravlje, sigurnost i zaštita okoliša3. Učiti kako učiti4. Poduzetništvo5. Uporaba informacijske i komunikacijske tehnologije**6. Građanski odgoj i obrazovanje** |

|  |
| --- |
| PLAN PLOČE **BREŽULJKASTI ZAVIČAJ**1. IZGLED– prevladavaju brežuljci2. BILJNI SVIJET– šume, vinogradi, voćnjaci3. ŽIVOTINJSKI SVIJET – divljač4. RAD LJUDI – vinogradarstvo, stočarstvo, voćarstvo  |

|  |  |
| --- | --- |
| PRETHODNA PRIPREMA:  | pripremiti pribor za crtanje, plakat za skupni rad, nastavni listić, papir za pisanje, metar |

|  |  |  |
| --- | --- | --- |
| REALIZACIJA TERENSKE NASTAVE – Martin-breg kod Dugoga Sela  | aktivnosti za učenike | oblik rada(I, F, P, S),trajanjeaktivnosti  |
| 1. UVOD

Najavimo rad koji će se razlikovati od prethodnih (budući da smo četiri razredna odjela, organizirat ćemo kombinaciju rada po skupinama tako da svaka učiteljica / svaki učitelj ima skupinu koju čine učenici iz svih razrednih odjela).Priprema materijala i dogovor. |  | I, F(5 min) |
| 2. ODLAZAK NA MARTIN-BREG (u blizini Dugoga Sela) Uzvisina udaljena 10 km od škole (vožnja autobusom).Prelazak autoceste nadvožnjakom, vožnja pokraj željezničke pruge, prolazak gradskim ulicama (ponavljanje prometnih sadržaja u razgovoru).*Po čemu se autocesta razlikuje od običnih cesta? Kako nazivamo dio ceste koji prolazi iznad autoceste? Što je željeznička pruga? Što znači spuštena brklja? Što gradske ulice imaju sa svake strane?* Dolazak na odredište. Idealno je mjesto jer se s njegova vrha jasno uočava razlika između nizinskoga i brežuljkastoga zavičaja. Razgovor o svemu što uočavaju – nalazimo se pokraj najstarijega kulturno-povijesnog spomenika – crkve sv. Martina (mogu vidjeti arheološke iskopine i prigodan tekst na engleskome jeziku).Ponavljamo: *Što je stajalište? Što je obzor? Kakav je danas obzor? Na kojemu će nam mjestu obzor biti najveći? Određujemo strane svijeta. Što vidimo na istoku? Što vidimo na jugu? Što vidimo na sjeveru? Što vidimo na zapadu?* Podjela u četiri skupine. 1. skupina: VINOGRAD

Dolazak do vinograda. Odrediti izgled vinove loze u odnosu na ostala godišnja doba. Uočiti način sadnje. Izmjeriti razmak između sadnica, razmak između redova. Procijeniti duljinu redova. Objasniti učenicima koji se sve radovi izvode tijekom godine u određeno vrijeme – kopanje, obrezivanje, prskanje, vezanje, berba. Promatramo oko sebe: uz vinovu lozu ima i voćaka. Određujemo koje voćke vidimo. Promatramo što se još nalazi uz vinograd – uočavaju klet. Tumačimo za što služe kleti, opisujemo kako izgledaju.2. skupina: LIKOVNA KULTURA – Crtanje crkve po promatranju Rad olovkom (strukturna i konturna crta).3. skupina: HRVATSKI JEZIK – Promatranje krajolika Opisivanje svega što zapažaju na obzoru (obratiti pažnju na boje, izgled naselja, reljefa) i zvukove – zapisivanje.4. skupina: ŠUMADolazak u šumu. Uočavamo obilježja jeseni. Učenici opisuju tlo (prekriveno lišćem), osluškuju hod (čuje se šuštanje lišća), promatraju krošnje (već su s malo lišća); određujemo vrste drveća koje nas okružuje (hrast, bukva, javor, brijest) – promatramo oblik listova. Koje šumske plodove možemo naći na tlu? (Žir, divlji kesten.) Što još raste ujesen u šumi? (Gljive.) Zašto se mora biti oprezan u branju gljiva? (Neke su otrovne, pa moramo dobro poznavati vrste gljiva.) Uočavamo mahovinu na stablima – ponavljamo zašto je tu i kako pomaže u orijentaciji. Upozorimo učenike da se u šumi moraju oprezno ponašati – da nikad ne smiju u nju odlaziti sami, dobro moraju pamtiti kuda se kreću da se ne izgube, nikada se ne smiju udaljavati od skupine. Isto je tako važno znati da se u šumi ne pali vatra, ne lome grane drveća, ne trgaju biljke i ubijaju životinje. 3. OBROK (važno: pranje ruku – upotreba dezinfekcijskih sredstava)4. UOPĆAVANJE Svaka učiteljica / svaki učitelj okuplja svoj razred i predstavnik svake skupine podnosi izvješće što su vidjeli, radili, je li bilo kakvih poteškoća i sl.5. TZK: Igra na otvorenome prostoru 6. POVRATAK U ŠKOLU  | promatranje, zapažanje, razgovor mjerenje, brojenje, razgovor, uočavanje crtanje zapažanje, razgovor istraživanje, uočavanje, promatranje, zaključivanjekretanje, druženje  | I, F15 minI, F20 minI, F, S45 minI, F45 minI, F45 minI, F, P 45 minI, F,45 minI, F, P, S30 min |
| RAD U RAZREDU NAKON TERENSKE NASTAVE Izrada razrednoga plakata o brežuljkastome zavičaju s podatcima i materijalima koje učenici imaju. Zapis s ploče. | kreiranje, pisanje, rezanje, lijepljenje, pričanje  | I, F, S(45 min) |

|  |
| --- |
| NASTAVNI LISTIĆ 1. Uzvisina koju smo posjetili zove se \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
2. Obronci Martin-brega zasađeni su \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
3. Uz vinovu lozu na obroncima rastu i \_\_\_\_\_\_\_\_\_\_\_\_\_\_.
4. Crkva na Martin-bregu je \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ spomenik.

 5. Nabroji tri jesenska šumska ploda. \_\_\_\_\_\_\_\_\_\_\_\_, \_\_\_\_\_\_\_\_\_\_\_, \_\_\_\_\_\_\_\_\_\_\_\_1. Martin-breg nalazi se na granici \_\_\_\_\_\_\_\_\_\_\_\_\_\_\_\_\_ i \_\_\_\_\_\_\_\_\_\_\_\_\_\_\_\_\_\_\_\_\_ zavičaja.
 |